આ વર્ષે એસટી વિભાગે 500થી વધુ ટ્રીપ સૌરાષ્ટ્ર તરફ દોડાવવાનું અને આ માટે ગ્રુપ બુકિંગ પણ શરૂ કરાયું છે. ગઈકાલે જ વેકેશનનાં પ્રથમ દિવસે જ એસટી વિભાગને રૂા. 24 લાખની આવક થઈ છે. પ્રથમ દિવસે સેન્ટ્રલ બસ સ્ટેન્ડ રાતે બે કલાક સુધી ધમધમ્યું હતું. સૌરાષ્ટ્ર ઉપરાંત દાહોદ-ગોધરા અને બનાસકાંઠા તરફ જવા માટે એસટી વિભાગ દ્વારા વધારાની બસો દોડાવવામાં આવી હતી. કરંટ અને ગ્રુપ બુકિંગની કુલ 156થી વધુ ટ્રીપ એસટી વિભાગે દોડાવી હતી. સાડા આઠ લાખની આવક એકલા દાહોદનાં મુસાફરોની ટિકિટથી એસટી વિભાગને થઈ છે. દાહોદ-ગોધરા તરફથી બાંધકામ ક્ષેત્રે રોજગારી અર્થે આવતાં મજૂર વર્ગો માટે એસટી વિભાગે સેન્ટ્રલ બસ સ્ટેન્ડની ઉપરાંત પાલનપુર, સુભાષગાર્ડન અને રામનગર વિસ્તારમાંથી બસ ઉપાડી હતી. એસટી વિભાગે દાહોદ-ગોધરા તરફ 300 ટ્રીપ દોડાવવાનું આયોજન કર્યું છે.